מורטל קומבט 2

עלילה

לאחר שהביסו את שאנג טסונג וכוחותיו מהעולם החיצון בסרט הקודם, מוצאים עצמם ליו קאנג, הנסיכה קיטאנה, כוכב הקולנוע ג'וני קייג' וסוכנת הכוחות המיוחדים סוניה בלייד ניצבים בפני איום חדש: קיסר העולם החיצון שאו קאהן מקים לתחיה את מלכתו סינדל, אמהּ של קיטאנה. תחייתה של סינדל מתאפשרת רק בכדור הארץ והדבר פותח שער בין עולמו החיצון של הקיסר לעולם הגיבורים, אשר מתמזגים והופכים לאחד.
בפתיחת הסרט, צבאות ההשמד של שאו קאהן פולשים לכדור הארץ. גיבורי ממלכת הארץ מוצאים עצמם ניצבים בפני שאו קאהן, שבעצמו מופיע יחד עם הגנרלים שלו - מוטארו, שיבה, ארמק וריין. מתנהל קרב בין ריידן, מדריכה של חבורת הגיבורים, לשאו קאהן, שבסופו ריידן משתלט על צבאו של שאו קאהן, בעוד שזה לוקח את קייג' כבן ערובה. ריידן מאיים על הקיסר שאם לא יעזוב את כדור הארץ, יהרוג את הגנרלים שלו. הקיסר דורש מריידן להשתחוות לפניו, וכאשר ריידן משחרר את צבאו של הקיסר מאחיזתו, שאו קאהן רוצח את ג'וני קייג'.
משלמדו על בגידתו של שאו קאהן נמלטים הגיבורים מפני יחידות ההשמד שלו. ריידן מציע שיתפצלו בחיפוש אחר לוחמים וכוחות נוספים אשר יוכלו לסייע להם. סוניה עורכת מסע לחיפוש אחר ג'אקס, חברהּ לכוחות המיוחדים, ומוצאת אותו במעבדה לאחר שעבר השתלה של זרועות מכניות. בעקבותיהם נשלח סיירקס, נינג'ה קיברנטית.
קיטאנה וליו קאנג עורכים מסע לחיפוש אחר השמאן נייטוולף, שילמד אותם כיצד להביס את שאו קאהן. במסע חיפושם אחר נייטוולף, נתקלים השניים בנינג'ה קיברנטית נוספת בשם סמוק, שאותו ליו קאנג מביס בעזרתו של סאב זירו, אשר אחיו (סאב זירו המקורי) הומת בקרב על ידי ליו קאנג בסרט הקודם. סאב זירו מגלה לליו קאנג כי סאב זירו הקודם היה בעצם אחיו וכי קיטאנה היא ה"מפתח" לעצירתו של הקיסר, אך זמן קצר לאחר מכן מופיע אויבו הנצחי של סאב זירו - סקורפיון, אשר מצליח לחטוף את הנסיכה.
ריידן הולך לאלים הבכירים (שמייצגים כ"א את ארבעת היסודות) לשאול מדוע הורשתה בוגדנותו של קאהן. אחד האלים מסביר לריידן שרק על ידי איחודה של קיטאנה עם אמהּ סינדל, יוכל ריידן לעצור את הפלישה. האלים שואלים את ריידן עד כמה הוא מוכן להרחיק לכת כדי לעזור לבני האדם, וריידן, מרוב אמונתו בבני האדם, מסכים לוותר על כוחותיו ולהפוך לבן אנוש.
ליו קאנג מוצא את נייטוולף, שמסביר לו שכדי להביס את קאהן חייב ללמוד את אומנות ה"חייתיות" (Animality), שהיא למעשה שינוי צורה לחיה שמוסיפה כוח ויכולות ללוחם. ליו קאנג עובר שלושה מבחנים שבאחד מהם פוגש את ג'ייד, לוחמת מסתורית. ג'ייד מציעה את עזרתה נגד הקיסר לליו קאנג, שמקבל את ההצעה ולוקח אותה למקדש האלים הבכירים שם הוא מתאחד עם שאר הלוחמים וריידן.
הלוחמים מגיעים למקדש האלים, שם הם חוזים בהגעת חוליות ההשמד של שאו קאהן ומלכתו סינדל, אשר בכוח קולה האימתני מחוללת הרס רב באזור באמצעות צעקה. ריידן, כעת בן אנוש, פותח שער לעולם החיצון בעזרת שארית כוחותיו וכל הלוחמים בורחים מהמקדש.
בעולם החיצון ג'ייד מראה לליו קאנג פתח סודי לתוך טירתו של הקיסר, שם הוא מוצא את קיטאנה ומציל אותה, לא לפני שנאבק בבאראקה, יצור מעוות שנשאר לשמור על מקום כלאה.
לאחר שריידן מגלה את הנינג'ה רפטייל באזור, הוא נלחם בו ואילו סינדל נלכדת, כאשר היא וקיטאנה מתאחדות. אך כל זאת ללא הועיל לגיבורים, שכן סינדל עודה תחת כישופו של קאהן. ליו קאנג מגלה שג'ייד היא מרגלת שאותה הקיסר השתיל בכוונה כדי לרמות אותם. קעקוע של דרקון, שמופיע על כתפיהם של מספר מלוחמי העולם החיצון, גורם לחבורה לחשוד בריידן, שאף לו קעקוע דרקון. ריידן מגלה לחבורה כי רק לבעלי מלוכה נחקק הסמל, וכי שאו קאהן הוא אחיו.
כאשר החבורה מגיעה לשאו קאהן וחבורת לוחמיו, שאו קאהן מתקיף את ריידן והורגו. ליו קאנג, קיטאנה, סוניה וג'אקס יוצאים להלחם נגד הקיסר וצבאו. ג'אקס נלחם נגד מוטארו (ומחליט באמצע הקרב לזנוח את הידיים הקיברנטיות), קיטאנה נלחמת באימהּ סינדל, סוניה נלחמת בארמק (שמפצל את עצמו לנוב סאיבוט), הנינג'ה האדומה וליו קאנג נלחם בשאו קאהן ומנצחו בקרב חייתי (ליו קאנג הופך לדרקון מהמשחק השני, שאו קאן הופך להידרה) בו בעקבות הרמאות של שאו קאן מקודם, הוא מוענש והפך לבן תמותה (מה שמקל על ליו קאנג). בעקבות מפלת הקיסר הכישוף מוסר מסינדל, ריידן מוחזר לחיים בידי האלים הבכירים וממונה לאל בכיר, והעולם חוזר לקדמותו.